19980608

Decizia Consiliului

din 8 iunie 1998

privind ratificarea de către Comunitatea Europeană a Acordului pentru punerea în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 privind conservarea și gestionarea populațiilor transzonale și a stocurilor de pești mari migratori

(98/414/CE)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 43, coroborat cu articolul 228 alineatul (3) primul paragraf,

având în vedere propunerea Comisiei [1],

având în vedere avizul Parlamentului European [2],

întrucât, pentru pescuitul maritim, Comunitatea are competența de a adopta măsuri de conservare și gestionare a rezervelor de pește și să participe la angajamente externe cu alte țări sau cu organizații internaționale;

întrucât Comunitatea a semnat Convenția Organizației Națiunilor Unite asupra dreptului mării, care obligă statele de coastă și statele care pescuiesc în marea liberă să coopereze pentru conservarea și gestionarea populațiilor transzonale de pești și a stocurilor de pești mari migratori;

întrucât Comunitatea a luat parte la negocierile internaționale din cadrul Conferinței Organizației Națiunilor Unite privind populațiile transzonale de pești și stocurile de pești mari migratori, care s-a finalizat cu adoptarea acordului, și întrucât aceasta a semnat acordul la 27 iunie 1996;

întrucât scopul acordului este de a asigura conservarea pe termen lung și utilizarea durabilă a populațiilor transzonale de pești și a stocurilor de pești mari migratori, prevăzând, inter alia, consolidarea organizațiilor internaționale în domeniul pescuitului și cooperarea internațională în ceea ce privește aceste stocuri;

întrucât pescarii comunitari pescuiesc aceste stocuri și întrucât este în interesul Comunității să joace un rol eficient în organizațiile regionale în domeniul pescuitului care vor fi responsabile de punerea în aplicare a acordului;

întrucât, în conformitate cu articolul 1 alineatul (2) și articolele 38 și 47, acordul este deschis ratificării de către Comunitatea Europeană în conformitate cu anexa IX la Convenția asupra dreptului mării;

întrucât Comunitatea și statele sale membre dispun de competență în domeniile reglementate prin acord; întrucât este, în consecință, necesar pentru Comunitate și statele membre să devină simultan părți contractante pentru a-și îndeplini împreună obligațiile prevăzute de acord și pentru a-și exercita împreună drepturile pe care acesta le conferă în cazul competenței partajate pentru a se garanta aplicarea uniformă a acordului în contextul politicii comune în domeniul pescuitului,

DECIDE:

Articolul 1

Acordul pentru punerea în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 referitoare la conservarea și gestionarea populațiilor transzonale de pești (pești care se găsesc atât în zonele economice exclusive, cât și în afara acestora) și a stocurilor de pești mari migratori este ratificat în numele Comunității Europene.

Textul acordului se anexează la prezenta decizie ca anexa A.

Articolul 2

(1) Președintele Consiliului procedează la depunerea, în numele Comunității Europene, a instrumentului de ratificare și a declarației privind competența stabilite în anexa B la prezenta decizie, împreună cu declarația interpretativă stabilită în anexa C la prezenta decizie, la secretarul general al Organizației Națiunilor Unite, în conformitate cu articolele 38, 47 și 49 din acord.

(2) Instrumentul de ratificare se depune simultan cu instrumentele de ratificare ale tuturor statelor membre. În același timp, statele membre confirmă declarațiile făcute de Comunitate la ratificarea acordului.

Articolul 3

Atunci când Comunitatea inițiază o procedură de soluționare a litigiilor astfel cum este prevăzută de acord, aceasta este reprezentată de Comisie. Înainte de a lua orice măsură, Comisia consultă statele membre, luând în considerare termenele procedurale constrângătoare.

Adoptată la Luxemburg, 8 iunie 1998.

Pentru Consiliu

Președintele

J. Cunningham

[1] JO C 367, 5.12.1996, p. 24.

[2] JO C 167, 2.6.1997, p. 126.

--------------------------------------------------